নিজস্ব প্রতিবেদন:  কলেজে টাকা নিয়ে ছাত্র ভর্তির অভিযোগে গ্রেফতার আরও এক ছাত্র। ধৃতের নাম শেখ জসিমউদ্দিন। তিনি সুরেন্দ্রনাথ কলেজের দ্বিতীয় বর্ষের ছাত্র। মঙ্গলবার এক ছাত্রের অভিভাবকের কাছ থেকে ৩০ হাজার টাকা নেওয়ার সময়ে হাতেনাতে তাঁকে পাকড়াও করে পুলিস। এক ছাত্রকে জুলজি অনার্সে ভর্তি করিয়ে দেওয়ার নাম করে টাকা নিচ্ছিলেন তিনি। এই নিয়ে কলেজে ভর্তিতে তোলাবাজির অভিযোগে দুজনকে গ্রেফতার করল পুলিস। সোমবারই জয়পুরিয়া কলেজের প্রাক্তন ছাত্রনেতা তিতান সাহাকে গ্রেফতার করেছে লালবাজারের গোয়েন্দা বিভাগ। অন্যদিকে, এই ঘটনায় জড়িত সুরেন্দ্রনাথ কলেজেরই গ্রুপ ডি কর্মী রাতুল ঘোষকে শোকজ করেছে কলেজ কর্তৃপক্ষ। সোমবারই তাঁর বাড়িতে তল্লাশি চালিয়ে প্রচুর পরিমাণ মার্কশিট ও অ্যাডমিট কার্ড উদ্ধার করেছে পুলিস।